I 5. klasse havde jeg min første sløjdtime. Jeg oplevede det som virkelig befriende at kunne bruge mine hænder til at skabe noget i stedet for at sidde på skolebænken. Men allerede efter et års sløjdundervisning blev sløjd desværre erstattet af et fag styret af klubpædagoger. Håndværk og design hed faget.

Ideen var at kombinere de allerede eksisterende kreative fag som håndarbejde, sløjd og billedkunst, og det lyder måske meget godt, men man skal jo huske, at de, der underviser i det fag, hverken er sløjdlærere, håndarbejdslærere eller billedkunstlærere. De er pædagoger. Det kan godt være, de kan en lille smule håndværksfagligt, men i sidste ende er de pædagoger.

De er jo heller ikke vant til at skulle være dem, der leder os, men dem, der følger og vejleder os. Og desværre endte mange af lektionerne også med, at vi bare fjollede rundt i klubben og spillede fodbold.